Annabi Sofoni xa kitaabui
Masenyi nde yi Kitaabui xa fe ra
Annabi Sofoni naxa kawandi ti mangɛ Yosiya xa waxati Yudaya bɔxi ma. Isirayilakae nu bara so fe ɲaaxi kui na waxati, han Alatala nu wama e ɲaxankatafe. Beenu a xa na raba, a naxa Annabi Sofoni xɛɛ alako a xa na tagi raba e bɛ, a xa kata Isirayilakae ragbilende e waxɔnfe ɲaaxi fɔxɔ ra.
Na masenyi maniyaxi Isirayila namiɲɔnmɛ gbegbe xa masenyi nan na. Na kui e mixie xa yunubie masenma e bɛ a fiixɛ ra, alako e xa a kolon e na fe nan kui na ki naxan mu rafanxi Ala ma. Isirayilakae nu birama kuyee nan fɔxɔ ra, e naxee lixi Kanaan bɔxi ma e mini Misira bɔxi ra tɛmui naxɛ. Na fe naxa Ala raxɔnɔ, barima a mu wama a firin nde xɔn ma. Isirayilakae man nu fe ɲaaxi raba ra e booree ra. Mixi naxan nu bara sɛnbɛ sɔtɔ mangɛya kui, xa na mu a ra naafuli fe kui, a nu setaree tɔɔrɔ ma. Na fe mɔɔli mu rafan Ala ma, barima a a ɲɛngi saxi adamadi xa fe xɔn ma, a mu tinma a xa tɔɔrɔ.
Annabi Sofoni to gɛ na yunubi masende Isirayilakae bɛ, a naxa a fala a Alatala fama nɛ e ɲaxankatade na xa fe ra. Na kiiti magaaxu. Ala xa xɔnɛ sɛnbɛ gbo. Ala xa ɲaxankatɛ mu nɔma mixi nde rafisade a boore bɛ. Na kui Isirayilakae nun si gbɛtɛ birin na na kiiti bun ma. Adama birin naxan Alatala matandima, e fama nɛ a xa xɔnɛ kolonde kiiti waxati.
Kɔnɔ masenyi gbɛtɛ fan nu saxi na wɔyɛnyi xɔrɔxɔɛ fari. Annabi Sofoni naxa a fala a Alatala wama mixi rakisife. A wama e malife alako e xa gbilen fe ɲaaxi fɔxɔ ra, e xa lu Ala xa kira xɔn ma naxan nɔma findide bɔɲɛsa ra e bɛ. Ala xɔnɔma nɛ mixi ɲaaxie ma barima e xa yunubie mu rafanxi a ma, kɔnɔ a man e xanuma nɛ a bɔɲɛ birin na. Na nan a toxi Annabi Sofoni bara kisi masenyi sa ɲaxankatɛ masenyi fari. Won xa a kolon Ala yunubie xɔnxi, kɔnɔ a yunubitɔɛe xanuma nɛ, a wama e ragbilenfe e xa fe ɲaaxie fɔxɔ ra. Ala xa na lɔnni raso won sondonyi kui. Amina.
Annabi Sofoni xa kitaabui
1
Alatala xa xɔnɛ Yudaya bɛ
1 Alatala xa masenyi nan ya, a naxan tixi Annabi Sofoni bɛ. Sofoni findi Kuusi xa di nan na, Gɛdalaya xa mamadi, Amaraya tolobitɛ, Xesekiya bɔnsɔɛ. A masenyi ti nɛ Yudaya mangɛ Yosiya xa waxati, naxan findixi Amon xa di ra.
2 «Alatala xa masenyi nan ya:
N birin ɲɔnma nɛ duniɲa bɛndɛ fuɲi fari.
3 N adama nun sube ɲɔnma nɛ,
n xɔni ba koore ma,
n yɛxɛ ba baa ma.
N maratantanyi nun mixi ɲaaxi ɲɔnma nɛ,
n adamadie ba duniɲa bɛndɛ fuɲi fari.
Alatala xa masenyi nan na ki.»
4 «N nan n bɛlɛxɛ italama nɛ Yudaya nun Darisalamukae xili ma.
N Bali kuye bama nɛ, naxee luxi bɔxi ma.
N e xa batui yareratie nun sɛrɛxɛdubɛe sɔntɔma nɛ.
5 N mixie halakima nɛ,
naxee tunbuie batuma e xa banxi fari.
N filankafuie ɲaxankatama nɛ,
naxee e kali Alatala xili ra,
e man e kali Mɔlɔkɔ kuye xili ra.
6 N mixie rabɛɲinma nɛ naxee bara gbilen Alatala fɔxɔ ra,
naxee mu Alatala fenma,
naxee mu birama a xa marasi fɔxɔ ra.»
7 «Wo sabari Marigi Alatala bɛ,
barima a xa lɔxɔɛ xungbe na fafe.
Alatala tan sɛrɛxɛ nan bama.
A mixi ndee sugandixi na nan ma.
8 Alatala xa sɛrɛxɛ lɔxɔɛ,
n mangɛ xa die nun kuntigie halakima nɛ,
a nun mixi naxee si gbɛtɛ xa dugie ragoroma e ma.
9 N mixie halakima nɛ naxee tuganma sode dɛ ra,
naxee e marigi xa banxi rafema gere nun yanfanteya ra.»
10 «Alatala xa masenyi nan ya:
Na lɔxɔɛ mixi gbelegbelema nɛ,
kelife taa naadɛ ma naxan xili Yɛxɛ Naadɛ,
han taa nɛɛnɛ,
kelife taa fari geyae ma,
11 han makiti yire,
barima yulɛe xa fe bara kana,
n bara e birin faxa.
12 Na waxati n Darisalamu yire birin matoma nɛ a fanyi ra,
alako n xa mixi sɔntɔ,
naxee dɔxɔxi e xa naafuli makantafe ra,
e a falafe e bɔɲɛ kui,
‹Fe fanyi yo, fe ɲaaxi yo,
Ala mu fama fefe rabade n na.›
13 E xa naafuli lɔɛma nɛ,
e xa banxie kana.
E bara banxi ti, kɔnɔ e mu sabatima na kui.
E bara wɛni bogi si, kɔnɔ e mu na wɛni minma sɔnɔn.»
14 Alatala xa lɔxɔɛ xungbe bara makɔrɛ,
a gbe mu luxi a xa fa.
Sɛnbɛmae fama nɛ gbelegbelede
Alatala xa lɔxɔɛ magaaxuxi ma.
15 Xɔnɛ lɔxɔɛ na a ra, tɔɔrɛ lɔxɔɛ na a ra,
gbaloe lɔxɔɛ na a ra, dimi lɔxɔɛ na a ra,
nuxui ifɔɔrɔxi lɔxɔɛ na a ra.
16 Gere xui minima nɛ na lɔxɔɛ taa sɛnbɛmae xili ma,
e xa yire makantaxie xili ma.
17 Alatala naxɛ,
«N adamadie tɔɔrɔma nɛ na lɔxɔɛ,
e fa ɲɛrɛ alɔ dɔnxuie,
barima e bara yunubi raba Alatala ra.
Na kui e sɔntɔma nɛ a ɲaaxi ra,
e wuli ramini bɔxi ma a gbegbe ra,
e binbie wɔlɛ ɲooge xɔɔra.
18 E xa xɛɛma nun gbeti mu nɔma e ratangade
Alatala xa xɔnɛ lɔxɔɛ ma.
Duniɲa birin ganma nɛ na lɔxɔɛ a ɲaaxi ra
Alatala xa xɔnɛ xa fe ra,
barima a xa ɲama bara bira ala gbɛtɛe fɔxɔ ra.
Na kui duniɲa mixi birin sɔntɔma nɛ.»