42
Ayuba xa yaabi firin nde nun Ala xa masenyi dɔnxɔɛ
1 Ayuba naxa Alatala yaabi,
2 «N bara a kolon i nɔma fe birin na,
sese mu nɔma i ɲanige kanade.
3 I a masen nɛ i xa masenyi kui,
‹Nde na n ma walie ya isofe a xa xaxilitare wɔyɛnyie ra?›
I nɔndi, n bara wɔyɛn a xaxilitare daaxi,
n mu nu i xa kaabanakoe fahaamuxi.
I xa fe rabaxie gbo n xunyi bɛ.
4 I man a masen nɛ,
‹I tuli mati n na, n xa wɔyɛn.
N xa maxɔrinyi ndee ti i ma, i xa n yaabi.›
5 A singe n nu i xa fe ifalɛ nan mɛma,
kɔnɔ yakɔsi, n bara so na fe kui.
6 N a kolonxi na nan ma n naxan nabaxi a mu fan.
N bara tuubi,
n bara n magoro bɛndɛ,
n tɛ xube maso n ma sunnunyi kui.»
7 Alatala to gɛ a xa masenyi tide Ayuba bɛ, a naxa a masen Elifasi Temanka bɛ, «N bara xɔnɔ i tan nun i boore firinyie ma, barima wo mu nɔndi falaxi n ma fe ra, alɔ n ma konyi Ayuba a rabaxi ki naxɛ. 8 Na kui wo ninge nun yɛxɛɛ kontonyi solofere ba sɛrɛxɛ gan daaxi ra wo yɛtɛ bɛ. Wo sa Ayuba fen, a xa duba wo bɛ. Wo mu nɔndi falaxi n ma fe ra alɔ Ayuba a rabaxi ki naxɛ, kɔnɔ n mu wo ɲaxankatama wo xa daxuɲa ma Ayuba xa fe ra.»
9 Elifasi Temanka, Bilidada Suuxaka, nun Sofara Naamaka naxa fe birin naba alɔ Alatala a yamari e ra ki naxɛ. Alatala naxa Ayuba xa dubɛ suxu. 10 Ayuba to gɛ dubade a booree bɛ, Alatala naxa a harige birin nagbilen a ma. A man naxa na harige xun masa dɔxɔ firin dangife a singe ra.
11 Ayuba xunyae nun a taarae nun a kolonma birin naxa fa a xɛɛbude a xɔnyi, e e dɛge yire keren. E naxa a nu tɔɔrɔ sa, e a kunfa ba tɔɔrɛ xa fe ra Alatala nu bara naxan dɔxɔ a ma. Kankan naxa kɔbiri kole keren nun xurundɛ xɛɛma daaxi keren fi a ma.
12 Alatala naxa barakɛ sa Ayuba dangife a singe ra. A naxa yɛxɛɛ wulu fu nun naani sɔtɔ, ɲɔxɔmɛ wulu senni, ninge wulu keren, nun sofale wulu keren. 13 A naxa di xɛmɛ solofere nun di ginɛ saxan sɔtɔ. 14 A xa di ginɛ singe nu xili nɛ Yemima, a firin nde Kesiya, a saxan nde Kerenapuku. 15 Ginɛ yo mu nu na na bɔxi ma naxan nu tofan Ayuba xa die bɛ. E baba naxa kɛ fi e fan ma, alɔ a rabaxi ki naxɛ e maaxɛmɛe bɛ.
16 Na dangi xanbi, ɲɛ kɛmɛ ɲɛ tongo naani naxa sa Ayuba xa simaya xun ma. A naxa a xa die to, a xa mamadie, a tolobitɛe, nun a tolontolonyie. 17 Ayuba xa simaya kamalixi nɛ a fanyi ra, a fa laaxira.