15
Ala xa natɛ
Alatala xa masenyi Annabi Yeremi bɛ
1 Alatala bara a masen n bɛ,
«Hali Annabi Munsa nun Annabi Samuweli
n maxandi nɛ yi ɲama xa fe ra,
n bɔɲɛ mu tin na duba suxude.
E xa e makuya n na, e xa siga.
2 Xa yi ɲama i maxɔrin, ‹Muxu xa siga minden›,
i xa e yaabi, ‹Alatala nan a masenxi,
naxan lanma a xa faxa, na kanyi xa faxa,
naxan lanma a xa faxa santidɛgɛma ra,
na kanyi xa faxa santidɛgɛma ra,
naxan lanma a xa faxa kaamɛ ra,
na kanyi xa faxa kaamɛ ra,
naxan lanma a xa xanin konyiya kui,
na kanyi xa xanin konyiya kui.›
3 Alatala xa masenyi nan ya:
‹N fama nɛ e ɲaxankatade tɔɔrɛ naani ra.
Santidɛgɛmae fama nɛ ndee faxade.
Baree fa ndee ibɔɔde.
Xɔni naxee na koore ma nun wulai sube naxee na bɔxi,
e fama nɛ ndee sɔntɔde, e e don.
4 Duniɲa mangɛya birin na na fe to, e luma gaaxui nan kui.
E fama nɛ a kolonde Yudaya mangɛ Xesekiya xa di Manasi,
a fe ɲaaxi naxan nabaxi Darisalamu,
na bara a niya Alatala xa e ɲaxankata.
5 Darisalamu, nde kinikinima i ma?
Nde nɔma diɲɛde i xa fe ra?
Nde i xa fe maxɔrinma?›
6 Alatala xa masenyi nan ya:
‹Wo bara n nabolo,
wo bara gbilen n fɔxɔ ra.
Na fe na a ra n fama wo suxude, n mu kinikini wo ma.
7 N fama nɛ e rayensende alɔ maale lagi,
n fa e xa die bade e yi ra,
n fa n ma ɲama xun nakanade
barima e mu gbilenxi e xa wali kobi fɔxɔ ra.
8 E xa kaaɲɛ ginɛe wuyama nɛ
alɔ mɛyɛnyi naxan na baa dɛ ra.
Kasara ti fama nɛ dingɛe ma yanyi ra,
a fa fe magaaxuxi raba e ra.
9 Nga naxan bara di solofere bari,
a fama nɛ tagande,
a faxa yaagi kui a xa waxati mu a lixi.
Isirayila yaxuie fama nɛ e sɔntɔde santidɛgɛma ra.›
Alatala xa masenyi nan na ki.»
Annabi Yeremi xa masenyi
10 «N nga, ɲaxankatɛ na n bɛ.
I bara n naso duniɲa
kɔnɔ n ma fe mu rafanxi beka yo ma.
N mu doni tongoma, n mu doni fima,
kɔnɔ mixi birin luma n danka ra.»
Alatala xa masenyi
11 Alatala bara a masen,
«N mu wo rakisixi xɛ?
N mu yaxuie bɔnbɔ xɛ wo xa fe ra wo tɔɔrɔ tɛmui?
12 Wure nun yɔxui bolonma? Ade.
Mixi naxan kelima kɔɔla ma go?
13 N bara wo xa harige nun wo xa naafuli birin fi mixi ma
wo xa yunubie xa fe ra wo naxee rabaxi yi bɔxi ma.
14 N wo sama nɛ wo yaxuie sagoe,
e xa wo xanin bɔxi ma wo mu dɛnnaxɛ kolon,
barima n bara xɔnɔ wo ma a ɲaaxi ra.»
Annabi Yeremi xa masenyi Alatala bɛ
15 «Alatala, i bara a birin kolon.
I xa ratu n ma, n mali, n gbeɲɔxɔ n yaxuie ma.
I naxa n faxa, i tan kinikininte,
barima n na tɔɔrɔfe i xili xa fe ra.
16 N to i xa masenyi mɛ, n bara a suxu.
I xa sɛriyɛ rafan n ma,
barima n findixi i gbe nan na, i tan Mangɛ Alatala.
17 N mu lu mixi ya ma naxee nu yoma i ma,
barima i xa fe nu na n bɔɲɛ kui.
N nu bara lu n keren,
n nu xɔnɔxi yi ɲama ma alɔ i tan.
18 Munfe ra n luma tɔɔrɛ kui?
Munfe ra n mu yalanyi sɔtɔma?
I naxa i xa laayidi kana
alɔ kɔlɔnyi naxan mu ye raminima sɔnɔn.»
Alatala xa masenyi Annabi Yeremi bɛ
19 Na nan a ra Alatala bara a masen,
«Xa i gbilen n ma,
n i ragbilenma nɛ i walide.
Xa i ba wɔyɛn ɲaaxi falafe,
n man i findima nɛ n ma xɛɛra ra.
Ɲama xa bira i fɔxɔ ra,
i tan naxa bira e fɔxɔ ra de.
20 Yi ɲama fama nɛ i gerede,
kɔnɔ e mu nɔma i ra,
barima n i luma nɛ alɔ tɛtɛ xɔrɔxɔɛ e ya ra.
N na i sɛɛti ma, alako n xa i rakisi, n xa i ratanga.
Alatala xa masenyi nan na ki.
21 N i bama nɛ mixi ɲaaxi bɛlɛxɛ,
n i ratanga mangɛ sɛnbɛma ma.»