31
Isirayila xa kisi
Alatala xa masenyi
1 Alatala xa masenyi nan ya,
«Waxati nde fama, n findima nɛ Isirayila bɔnsɔɛ birin Marigi Ala ra.
E tan fan findima nɛ n ma ɲama ra.»
2 Alatala bara a masen,
«Alatala bara hinnɛ Isirayila ra
a naxan natangaxi santidɛgɛma ra gbengberen yire.
Isirayila fama nɛ malabui sɔtɔde.»
3 Alatala bara a masen n bɛ kelife yire makuye,
«N i xanuma nɛ abadan.
N ma hinnɛ mu ɲɔnma i bɛ.
4 Isirayila, n i rakelima nɛ, n i yailan.
I man bɛɛti bama nɛ sɛɛwɛ kui maxasee xui nun fare ra.
5 I man sansi sima nɛ Samari geyae fari.
Bɔxi rawalimae sansi sima nɛ,
e man a bogi ba.
6 Lɔxɔɛ fama a lide,
kantamae xili tima nɛ Efirami geya fari,
‹Wo keli, won xa te Siyon geya fari
won Marigi Ala na dɛnnaxɛ.›»
7 Alatala bara a masen,
«Wo xa sɛɛwa Yaxuba xa fe ra,
wo xa si birin xun ti Ala matɔxɔɛ ra.
Wo wo xui ramini, wo xa Alatala tantu,
naxan bara Isirayila rakisi, a xa ɲama naxan luxi.
8 N e ragbilenma nɛ kelife kɔɔla ma,
kelife duniɲa yire birin.
Dɔnxuie nun mabolonyie na e tagi.
Furi ginɛe nun ginɛ naxee na di barife na e ya ma.
Ɲama gbegbe gbilenma nɛ be.
9 E fama nɛ wa ra, e Ala maxandi.
N e ragbilenma nɛ ye yire kira fanyi xɔn ma.
E mu birama barima n tan nan findixi Isirayila baba ra,
Efirami bɔnsɔɛ n ma di singe na a ra.
10 Si birin, wo xa wo tuli mati Alatala xa masenyi ra,
wo sa a masen duniɲa birin bɛ.
Wo xa a fala,
‹Naxan Isirayila rayensenxi,
a fama nɛ e malande, a fa e kanta
alɔ xuruse dɛmadonyi a xa gɔɔrɛ makantama ki naxɛ.›
11 Wo xa na fala, barima Alatala fama Yaxuba xɔrɛyade,
a e xun sara mixi ma naxan sɛnbɛ gbo e bɛ.
12 E gbilenma nɛ, e xunnakeli sɔtɔ Siyon fari.
E barakɛ sɔtɔma nɛ Alatala bɛlɛxɛ,
alɔ mɛngi, wɛni nɛɛnɛ, ture, yɛxɛɛ, nun ningee.
E luma nɛ alɔ laakɔɛ yire ye na dɛnnaxɛ,
e mu tɔɔrɔma sɔnɔn.
13 Ginɛ dimɛdie luma nɛ fare boron na,
sɛgɛtalae nun xɛmɔxie fan xulunyi raba.
E xa sunnunyi findima nɛ ɲɛlɛxinyi ra.
N e madunduma nɛ e xa tɔɔrɛ kui, e xa sɛɛwa.
14 N sube turaxi fima nɛ sɛrɛxɛdubɛe ma,
n ma ɲama fa luga n harige ra.»
15 Alatala bara a masen,
«Wa xui minima nɛ Rama sunnunyi na dɛnnaxɛ.
Raxele wama nɛ a xa die xa fe ra,
a mu nɔma dundude barima a xa die mu na.»
16 Alatala bara a masen,
«I sabari, i naxa wa sɔnɔn.
N i xa wali sare ragbilenma nɛ i ma,
i xa die man gbilenma nɛ kelife e yaxuie yire.»
Alatala xa masenyi nan na ki.
17 «Yigi na i bɛ yare,
i xa die gbilenma nɛ e xɔnyi.»
Alatala xa masenyi nan na ki.
18 «N bara Efirami wa xui mɛ a a falama,
‹I bara n ɲaxankata, i bara n tɔɔrɔ,
alɔ ninge naxan mu xuruxi.
Yakɔsi, n mali n xa gbilen,
barima i tan nan n Marigi Alatala ra.
19 Singe n nu bara gbilen i fɔxɔ ra,
kɔnɔ na dangi xanbi, n bara tuubi.
N to n ɲɛrɛ ki mato fa, n bara xɔnɔ n yɛtɛ ma.
N bara yaagi, n xaxili bara ifu,
barima kabi n dimɛdi tɛmui n ɲɛrɛ ki mu fan.›
20 Efirami n ma di, fisamante xa mu a ra, n naxan xanuxi?
N mu nɔma dundude a xa fe ma,
a xa fe luma nɛ n bɔɲɛ kui, n kinikinima nɛ a ma.»
Alatala xa masenyi nan na ki.
21 «Isirayila sɛniyɛnxi, i xa tɔnxuma ti kira xɔn ma,
i xa sɛbɛli ti kira dɛ ra naxan i ragbilenma i xa taae kui.
Isirayila, i xa gbilen i xɔnyi.
22 N ma di xurutare, i n matandima han mun tɛmui?
Alatala wama fe nɛɛnɛ raminife duniɲa ma,
fe nɛɛnɛ, ginɛ nan fa xɛmɛ tan fenma.»
23 Isirayila Mangɛ Alatala bara a masen,
«N na Yudayakae ragbilen e xɔnyi kelife konyiya kui,
mixi fama nɛ a falade Yudaya xa fe ra,
‹Marigi xa hinnɛ i ra yire tinxinxi, geya sɛniyɛnxi fari.›
24 Yudayakae fama nɛ sabatide e xa bɔxi ma e xa taae kui,
e xa walikɛe nun e xa xuruse makantamae.
25 N fama nɛ mixi taganxie malide,
n tɔɔrɛ ba e ma.»
Annabi Yeremi xa masenyi
26 Na tɛmui n naxa xunu. N nu bara xi a fanyi ra.
Alatala xa masenyi
27 Alatala xa masenyi nan ya:
«Lɔxɔɛ fama fade n a niyama nɛ
Isirayila nun Yudaya bɔnsɔɛ xa wuya,
e xa xurusee xa gbo.
28 Tɛmui dangixi n bara bira e fɔxɔ ra
alako n xa e raɲɔn, n xa e tɔɔrɔ, n xa e xun nakana,
n xa e keri, n xa e ɲaxankata.
Kɔnɔ yakɔsi n birama nɛ e fɔxɔ ra
alako n xa e ti, n xa e xun nafan.»
Alatala xa masenyi nan na ki.
29 «Na tɛmui yi taali mu falama sɔnɔn,
‹Babae na bogi se yɔxɔɛ don,
e xa die dɛ barabarama nɛ.›
30 Kankan faxama nɛ a yɛtɛ kan ma yunubi xa fe ra.
Mixi yo naxan na bogi se yɔxɔɛ don,
na kanyi nan dɛ barabarama.»
31 Alatala xa masenyi nan ya:
«Waxati fama a lide, n saatɛ nɛɛnɛ tongoma nɛ Isirayila nun Yudaya bɔnsɔɛ bɛ.
32 A mu luma alɔ saatɛ naxan nu tongoxi e babae bɛ,
n to e suxu, n e ramini Misira bɔxi ra.
E naxa na saatɛ kana hali n to findixi e Marigi ra.
33 Saatɛ nan ya n naxan tongoma Isirayila bɔnsɔɛ bɛ:
Na waxati na dangi,
n na n ma sɛriyɛ luma nɛ e bɔɲɛ ma,
n a sɛbɛ e sondonyi ma.
N findima nɛ e Marigi Ala ra,
e fan findi n gbe ɲama ra.
34 Na waxati, mixi mu a boore xaranma sɔnɔn,
mixi mu a falama a ngaxakerenyie bɛ,
‹Wo xa Alatala fen,›
barima a birin n kolonma nɛ,
kelife dimɛdi ma a sa dɔxɔ fori ra.
N e xa yunubie xafarima nɛ,
n mu ratuma e xa wali kobi ma sɔnɔn.»
Alatala xa masenyi nan na ki.
35 Alatala bara a masen,
«Mangɛ Alatala nan a niyama soge xa yanba yanyi ra,
kike nun tunbuie xa yanba kɔɛ ra.
A mɔrɔnyi rakelima, a mɔrɔnyi ramaxama.»
36 Alatala xa masenyi nan ya,
«Xa a sa li na mɔɔli mu rabama sɔnɔn,
na waxati, Isirayila bɔnsɔɛ fan mu findima si ra n ya ra.»
37 Alatala bara a masen,
«Xa a sa li koore nɔma maniyade,
xa a sa li bɔxi dɔxɔ ki nɔma kolonde,
na waxati n bara mɛɛ Isirayila bɔnsɔɛ ra e xa wali kobi xa fe ra.»
Alatala xa masenyi nan na ki.
38 Alatala xa masenyi nan ya:
«Waxati fama fade yi taa man tima nɛ Alatala bɛ,
kelife Xananɛli xa yire itexi ma han taa sode dɛ tuxui yire.
39 Luuti man italama nɛ a tinxinxi ra han Garebe geya fari,
han Gowa mabiri ra.
40 Gulunba, binbi nun tɛ xube wɔlɛma dɛnnaxɛ,
a nun xɛ naxee baxi Sediron gulunba ra,
han taa sode dɛ naxan xili falama Soe naadɛ,
naxan na tɛtɛ tuxui fuge ra,
na yire birin findima nɛ Alatala gbe ra.
A mu kanama sɔnɔn.»