32
Annabi Munsa xa bɛɛti
1 «Koore, i tuli mati n ma wɔyɛnyi ra.
Bɔxi, i tuli mati n fala xui ra.
2 N ma xaranyi xa yensen yɛ alɔ tunɛ ye.
N ma masenyi xa lu alɔ xini,
naxan dɔxɔma burɛxɛe ma.
3 N fa na Alatala xili nan masenfe.
Wo xa won Marigi Ala tantu.»
4 «Alatala maniyaxi fanye nan na,
naxan mixi kantama.
A walima tinxinyi nan na.
A xa natɛe birin fan.
A xa wɔyɛnyi mu kanama,
wule yo mu na a dɛ kui.
A tinxin.»
5 «Kɔnɔ wo tan, ɲama ɲaaxi,
wo bara geregiri Alatala ma.
Yaagi na wo bɛ.
Wo bara findi ɲama kobi ra.
6 Ɲama daxui, ɲama xaxilitare,
mixi lan a xa na fe mɔɔli raba a ra?
Wo baba mu lanxi a tan xa ma, wo daa Marigi,
naxan wo findixi a xa ɲama ra?
7 Wo wo maɲɔxun lɔxɔɛ dangixie ma,
wo ɲɛe mato,
wo wo babae nun forie maxɔrin,
e xa fe dangixie tagi raba wo bɛ.
8 Ala Xili Xungbe Kanyi naxa bɔxi itaxun adamadie ma.
A naxa bɔxie naaninyi sa Isirayila xa die xasabi ma.
9 Isirayila ɲama naxa findi a gbe ra.
Alatala naxa Yaxuba xa die findi a yɛtɛ gbe ra.»
10 «A Isirayila toxi gbengberen yire nɛ.
A naxa a ɲɛngi sa a xɔn ma,
a naxa mɛɛni a ma alɔ a ya di firinyie.
11 A luxi nɛ alɔ sɛgɛ,
naxan luma a xa die xun ma,
a a gabutenyi itala,
a die xanin.
12 Alatala keren peti nan a xa ɲama kantaxi.
Ala gbɛtɛ yo mu kafu a ma.»
13 «A naxa wo rasabati geya fari.
A naxa wo rabalo xɛ sansie xun na.
A naxa kumi nun ture ramini wo bɛ gɛmɛ longori ra.
14 A naxa ninge nun yɛxɛɛ xiɲɛ fi wo ma.
A naxa yɛxɛe, sie, nun si kontonyie fi wo ma sube ra
kelife Basan bɔxi ma.
A naxa mɛngi fi wo ma wo naxan donma,
a naxa wɛni fi wo ma wo naxan minma.»
15 «Isirayila tinxinxi naxa belebele,
a naxa findi di fanyi ra,
kɔnɔ a bara gbilen Ala fɔxɔ ra, a daa Marigi,
a bara a kantama, a rakisima rayaagi.
16 Isirayila naxa Ala raxɔnɔ
barima a bira nɛ ala gbɛtɛe fɔxɔ ra,
e fe ɲaaxi raba.
17 E naxa sɛrɛxɛ ba ɲinnɛe bɛ,
naxee mu na Ala ra,
e mu naxee kolon sinden,
e babae mu naxee kolon.
18 Isirayilakae, wo bara nɛɛmu wo kantama ma
naxan wo raminixi duniɲa ma,
naxan simaya fima wo ma.»
19 «Alatala to bara a xa die kɛɲa to,
a naxa xɔnɔ e ma.
20 A naxa a masen,
‹N xa gbilen e kantafe fɔxɔ ra,
n fa a mato fe naxan fama e lide.›
E mu fan.
Yanfante nan e ra.
21 E bara n naxɔnɔ ala wulee ra.
E bara n bɔɲɛ rate kuyee ra.
N tan fan e raxɔnɔma nɛ mixie ra,
ɲama fanyi mu na naxee ra.
N e bɔɲɛ rate si xaxilitare ma.»
22 «Iyo, n ma xɔnɛ bara gbo yɛ,
han a bara mixi faxaxie ramaxa.
A luma alɔ tɛ naxan bɔxi nun a daxamui ganma,
han a sa dɔxɔ geyae sanke ra.
23 N fe ɲaaxi ragboma nɛ e fari,
n nan n ma xalie birin wolima nɛ.
24 N kaamɛ rasoma bɔxi ma,
n fure ɲaaxi rasanbama nɛ e ma,
n wulai sube magaaxuxie raminima nɛ e ma,
a nun bɔximase xɔnɛ kanyie.
25 Naxee na tande, fanfore nan e faxama.
Naxee na banxi kui, gaaxui nan e faxama.
E birin faxama nɛ,
xɛmɛ nun ginɛ, dimɛdi nun fori.»
26 «N nu wama nɛ e birin halakife,
e xili xa lɔɛ duniɲa ma.
27 Kɔnɔ n mu tin yaxuie xa n mayele.
N mu wa e xa a maɲɔxun
a e tan nan yi wali rabaxi,
Ala xa fɔxi mu a ra.
28 Xaxili kanyi mu na e ra,
lɔnni mu e yi.
29 Xa lɔnni kanyi nan e ra nu,
e e sigade kolonma nɛ nu.
30 Yaxui keren tan nɔma Isirayilaka wulu keren nagide di?
Yaxui firin nɔma birade mixi wulu fu fɔxɔ ra di?
Iyo, xa e Marigi, e Kantama sa e lu e yaxuie sagoe,
na nɔma nɛ rabade.
31 Yaxuie yati a kolon,
e xa ala e kantama mu dangi Isirayila Marigi Alatala ra.
32 E xa fe mu dangi Sodoma nun Gomora ra.
E birin maniyaxi wɛni bili nan na
naxan bogi xɔnɛe raminima,
33 naxan ye luxi alɔ bɔximase xɔnɛ.
34 Na birin nagataxi gundo nan na n xɔnyi.
35 E na bira,
n nan n gbeɲɔxɔma nɛ.
A gbegbe mu luxi.
E yigi tɛgɛ lɔxɔɛ bara makɔrɛ.»
36 «Alatala fama a xa ɲama makiitide,
kɔnɔ a man kinikinima nɛ e ma,
barima e sɛnbɛ yo mu na.
Mixi yo mu na naxan nɔma e malide.
37 Ala e maxɔrinma nɛ fa,
‹Wo xa alae na minden,
naxee nu wo kantama,
38 wo naxee rabaloxi sube ture ra,
wo nu wɛni soma naxee yi ra?
E xa e yɛtɛ masen wo bɛ,
e xa wo rakisi, e xa wo ratanga.
39 Yakɔsi wo xa a kolon,
n tan nan keren peti nɔma mixi rakiside.
Ala gbɛtɛ mu na fo n keren.
N tan nan mixi faxama, n a rakeli.
N tan nan mixi maxɔnɔma, n a rayalan.
Nde gbɛtɛ nɔma mixi nde bade n bɛlɛxɛ?
40 N kali naxan ti,
n bɛlɛxɛ tixi koore ma na nan yi ki:
N ɲiɲɛ. N mu faxama abadan!
41 Xa n fanfore ralugan,
xa n a suxu n bɛlɛxɛ kui,
n nan n gbeɲɔxɔma nɛ n gerefae ma,
n sare fima nɛ n xɔnmae ma.
42 N nan n ma xalie rasiisima nɛ wuli ra,
n ma fanfore sube donma nɛ.
Geresoe yo mu kisima.›»
43 «Si birin xa sɛɛwa Alatala xa ɲama ra.
Alatala a xa konyie xa faxɛ ɲɔxɔma nɛ.
A tɔɔrɛ dɔxɔma nɛ a gerefae ma.
A a xa ɲama nun a xa bɔxi xun sarama nɛ.»
44 Annabi Munsa nun Annabi Yosuwe, Nunu xa di, naxa yi bɛɛti masenyi birin xaran ɲama bɛ e xui itexi ra. 45 Annabi Munsa to gɛ Alatala xa masenyi tide Isirayilakae bɛ, 46 a naxa a fala e bɛ, «Wo xa yi masenyi suxu sɛnbɛ ra n naxan xaranxi wo bɛ to lɔxɔɛ. Wo xa a xaran wo xa die bɛ, alako e xa nɔ Alatala xa sɛriyɛ rabatude a fanyi ra. 47 Masenyi tilinxi nan yi masenyi ra, a naxa lu wo bɛ alɔ masenyi fufafui. A simaya nan fima wo ma bɔxi ma wo fama dɛnnaxɛ sɔtɔde Yurudɛn naakiri ma.»
Annabi Munsa xa faxɛ ɲɔgɔnyi
48 Na lɔxɔɛ kerenyi kui, Alatala naxa a masen Annabi Munsa bɛ, 49 «Siga Abarimi geya longori, Nebo geya fari Mowaba bɔxi ma, Yeriko ya tagi. Mɛnni i xa Kanaan bɔxi mato, n naxan fima Isirayilakae ma. 50 I na te geya fari, i fama saya sɔtɔde naa, i i benbae li aligiyama, alɔ i taara Haruna xa fe rabaxi ki naxɛ Horo geya fari. 51 Wo na sɔtɔxi nɛ, barima wo mu wo xaxili ti n na Isirayilakae ya xɔri Meriba ye yire, Kadesi biri ra, Sini gbengberenyi ma. Na kui wo mu tin n binyade ɲama ya xɔri. 52 Na fe na a niyaxi a i nɔma bɔxi tode yire makuye gbansan nɛ, n naxan fixi Isirayilakae ma, kɔnɔ i tan gundi mu soma naa.»