29
Ayuba xa masenyi dɔnxɔɛ
«N ma tɛmui fanyi dangixi»
1 Ayuba naxa yi masenyi ti:
2 «Xa n ma tɛmui dangixie nan a ra yi ki nu,
Ala nu mɛɛnima n ma tɛmui naxɛ.
3 A xa naiyalanyi to nu na n xun ma,
a to nu tɛ tima n bɛ kira xɔn ma dimi kui.
4 N sɛnbɛ nu gbo na tɛmui,
n nun Ala dɛ nu fan.
5 Na tɛmui Ala Sɛnbɛ Kanyi nu na n sɛɛti ma,
n ma die fan nu na n nabilinyi.
6 N ma fe birin nu sɔɔnɛyaxi,
xiɲɛ nun ture nu gbo n yi ra.»
7 «N to nu sigama taa sode dɛ ra,
ɲama nu na dɛnnaxɛ,
8 fonikee nu kira ibama nɛ n bɛ,
forie nu keli e ti n binyafe ma.
9 Kuntigie nu e sabarima nɛ n ya ra,
10 mangɛe nu wɔyɛnyi so n yi, e tan dundu,
11 barima naxan na n xui mɛ, a fe fanyi fala n ma fe ra.
Naxee nu n toma, n nu rafanma e ma.
12 N nu tɔɔrɔmixie malima,
n nu kiridie kima, booree nu nɛɛmuma naxee ma.
13 Mixi naxan nu na saya kira xɔn ma,
na nu dubama nɛ n bɛ.
N nu kaaɲɛ ginɛ bɔɲɛ rasɛɛwama.
14 N nu n ɲɛrɛma tinxinyi kui,
nɔndi nu findixi n yuge nan na.
15 N nu findixi saabui fanyi nan na dɔnxui nun mabɛnyi bɛ.
16 N nu findixi babɛ nan na setaree bɛ,
n xɔɲɛe mali e xa tɔɔrɛ kui.
17 N nu tinxintaree xa fe xun nakanama,
n misikiinɛ ratanga e xa fe kobie ma.
18 N nu a maɲɔxunma saya n lima hɛɛri nan kui,
n ma simaya fa kamali alɔ baa dɛ ra mɛyɛnyi.
19 N nu a maɲɔxunma n ma duniɲɛigiri sɔɔnɛyama nɛ,
alɔ sansi naxan sanke bara ye li, a salonyi xini sɔtɔ.
20 N nu a maɲɔxunma n xun nakelima nɛ tɛmui birin,
n tanbɛ woli sɛnbɛ ra.»
21 «Mixie nu e tuli matima nɛ n na,
e e sabari n ma marasi ramɛfe ra.
22 N ma masenyie nu rafanma e ma,
e mu nu e matandima.
23 E nu n mamɛma alɔ mixi tunɛ mamɛma ki naxɛ,
e n ma wɔyɛnyi birin suxu sɛɛwɛ kui.
24 E na n yatagi to,
e birin nu e xaxili tima n na.
25 N nu e raɲɛrɛma,
n nu luxi nɛ e bɛ alɔ e xa mangɛ,
naxan dɔxɔxi kibanyi kui e tagi,
a nu tɔɔrɔmixie madundu.»