32
Annabi Yeremi xɛ sarafe
1 Alatala naxa masenyi ti Annabi Yeremi bɛ Yudaya mangɛ Sedekiya xa mangɛya ɲɛ fu. Nebukadansari xa mangɛya nu bara ɲɛ fu nun solomasaxan li. 2 Babilɔn mangɛ xa sɔɔrie nu bara Darisalamu suxu. Annabi Yeremi nu saxi geeli kui Yudaya mangɛ Sedekiya xɔnyi 3 a xa namiɲɔnmɛ masenyi xa fe ra. Sedekiya nu bara a maxɔrin, «Munfe ra i a masenma a Alatala yi taa luma nɛ Babilɔn mangɛ sago? 4 I man a fala a Alatala naxɛ, n tan Yudaya mangɛ Sedekiya mu fama fotigolide Kalidikae yi, n fama lude Babilɔn mangɛ nan sagoe, n xa n dɛntɛgɛ a ya xɔri. 5 Munfe ra i a falama a Alatala a masenxi, ‹Babilɔn mangɛ Sedekiya xaninma nɛ Babilɔn bɔxi ma. A luma nɛ naa han n fa tɛmui. Xa wo so Kalidikae gerefe, na mu findima wo bɛ xunnakeli ra.›»
6 Annabi Yeremi naxa a fala, «Alatala xa masenyi nan ya: 7 I sɔxɔ Salumu xa di Xanameli fama nɛ i yire, a fa a fala i bɛ, ‹N ma xɛ sara naxan na Anatɔti, barima i tan nan nɔma a xun sarade kɛ sɛriyɛ ki ma.›»
8 N sɔxɔ xa di Xanameli naxa fa n yire alɔ Alatala a masenxi n bɛ ki naxɛ. A naxa n li geeli tɛtɛ kui, a a fala n bɛ, «N ma xɛ sara naxan na Anatɔti, Bunyamin bɔnsɔɛ xa bɔxi, barima i tan nɔma a xun sarade kɛ sɛriyɛ ki ma. A xun sara.» N naxa a kolon Alatala xa masenyi kamalixi nan nu a ra. 9 N naxa n sɔxɔ xa di Xanameli xa xɛ sara, naxan nu na Anatɔti. N naxa gbeti kilo firin maniya a bɛ. 10 N naxa kɛɛdi sɛbɛ, n nan n ma tɔnxuma dɔxɔ a ma, n fa gbeti maniya sikeeli ra seede ya xɔri. 11 N naxa na kɛɛdi matɔnxumaxi tongo, sɛriyɛ sɛbɛxi naxan kui, a nun kɛɛdi gbɛtɛ naxan maniyaxi na singe ra. 12 N naxa na kɛɛdi so Baruki yi ra, Neriya xa di, Maxaseya xa mamadi. N bara na raba n sɔxɔ xa di Xanameli nun seede ya xɔri, naxee nu bara e bɛlɛxɛ fɔxi sa kɛɛdi ma naxan xɛ sarafe, na xa fe sɛbɛxi kɛɛdi naxan ma. Yuwifi naxee nu na geeli tɛtɛ kui, e birin na toxi.
13 N naxa a fala Baruki bɛ, 14 «Isirayila Marigi Mangɛ Alatala xa masenyi nan ya: Yi kɛɛdi firin tongo, xɛ sara fe sɛbɛxi naxee kui, tɔnxuma dɔxɔxi naxan ma, a nun boore tɔnxumatare, i xa e sa fɛɲɛ di kui alako e naxa kana, e xa bu.» 15 Isirayila Marigi Alatala naxa a masen, «Waxati fama fade, banxie, xɛe, nun wɛni sansie man matima nɛ yi bɔxi ma.»
16 N to na xɛ sara kɛɛdi so Neriya xa di Baruki yi ra, n naxa Alatala maxandi yi ki,
17 «N Marigi Alatala,
naxan bara koore nun bɔxi daa i xa sɛnbɛ magaaxui ra,
i tan nɔma fe birin na.
18 I hinnɛma mixie ra han e bɔnsɔɛ wulu nde,
kɔnɔ i man nɔma die ɲaxankatade e babae xa yunubie ma.
I tan nan Ala kalanke ra naxan sɛnbɛ gbo,
naxan xili Mangɛ Alatala.
19 I xa lɔnni gbo, i fe rabama sɛnbɛ ra.
I yae tixi ibunadama die ra kira birin xɔn,
alako i xa e birin sare fi e xa wali ra.
20 I bara laamatunyie ramini,
i bara kaabanakoe raba Misira bɔxi ma han to.
I man bara na raba Isirayila nun duniɲa birin ma,
han i bara xili xungbe sɔtɔ yi waxati.
21 I bara i xa ɲama Isirayila ramini Misira laamatunyie nun kaabanakoee ra.
I sɛnbɛ magaaxuxi bara e birin nasɛrɛn.
22 I bara yi bɔxi fi e ma,
i i kalixi naxan na e benbae bɛ,
xiɲɛ nun kumi gboxi dɛnnaxɛ.
23 E to fa, e bara bɔxi sɔtɔ,
kɔnɔ e mu i xui rabatuxi,
e mu biraxi i xa sɛriyɛ fɔxɔ ra,
e mu i xa yaamarie suxuxi.
Na nan a niyaxi i bara e lu yi gbaloe kui.
24 Kalidikae bara bɛndɛ malan alako e xa te tɛtɛ fari.
Yi taa fama nɛ lude e sagoe.
A fama nɛ kanade santidɛgɛma, kaamɛ, nun fure ɲaaxi ra.
I naxan masenxi a bara kamali i ya xɔri.
25 Hali na birin to rabaxi,
i tan Marigi Alatala naxa a masen n bɛ,
n xa xɛ sara gbeti ra seede ya xɔri.
N na birin nabaxi Kalidikae gere tɛmui nɛ.»
26 Alatala man naxa yi masenyi fi Annabi Yeremi ma:
27 «N tan nan daalise birin Marigi Alatala ra.
Fe nde na na n mu nɔma naxan na?
28 Na nan a ra Alatala yi masenyi tima:
N fama nɛ yi taa sode Kalidikae yi ra.
Babilɔn mangɛ Nebukadansari fama nɛ a suxude.
29 Kalidikae naxee soma yi taa kui,
e fama nɛ a birin gande tɛ ra.
Wo surayi ganxi sɛrɛxɛ ra Bali kuye bɛ dɛnnaxɛ,
e na kanama nɛ.
Wo minse sɛrɛxɛ baxi ala gbɛtɛe bɛ dɛnnaxɛ,
e na fan kanama nɛ.
Wo xa kuye batui bara n naxɔnɔ.
30 Kabi Isirayilakae nun Yudayakae dimɛdi tɛmui,
e bara fe raba naxan mu rafan n ma.
E bara n naxɔnɔ e xa wali kobi ra.»
Alatala xa masenyi nan na ki.
31 «Kabi e naxa yi taa ti han to,
e fe rabama naxan n naxɔnɔma.
Na nan na ki n bara n kobe raso e ra,
32 Isirayilakae, Yudayakae, Darisalamukae,
e xa mangɛe, e xa kuntigie,
e xa sɛrɛxɛdubɛe, nun e xa namiɲɔnmɛe,
e birin xa kɛwali kobie xa fe ra.
33 E bara e kobe raso n na.
N nu bara e matinkan tɛmui birin,
kɔnɔ e mu n ma sɛriyɛ suxu.
34 E bara kuyee dɔxɔ n ma banxi kui,
n xili falama dɛnnaxɛ.
E bara n ma banxi manɔxɔ na fe mɔɔli ra.
35 E bara salidee ti Bali kuyee bɛ Ben Hinoma gulunba kui.
Mɛnni e bara e xa die ba sɛrɛxɛ ra Mɔlɔkɔ bɛ.
N mu naxan fala e bɛ,
naxan mu nɔma findide n ma maɲɔxunyi ra,
e bara na fe xɔnxi mɔɔli birin naba,
a fa findi yunubi ra Yudaya bɛ.»
36 «Wo a falama a yi taa fama lude Babilɔn mangɛ nan sagoe,
santidɛgɛma, kaamɛ, nun fure ɲaaxi saabui ra.
Kɔnɔ Isirayila Marigi Alatala xa masenyi nan ya:
37 ‹N fama nɛ Isirayilakae raminide ɲamanɛe ma,
n e rayensenxi dɛnnaxɛ n ma xɔnɛ xungbe kui.
N bɔɲɛ nu bara te e ma,
kɔnɔ n man fama nɛ e rasode yi taa kui bɔɲɛsa ra.
38 E man findima nɛ n ma ɲama ra,
n man findi e Marigi Ala ra.
39 N fama nɛ e lude xaxili keren nun kira keren xɔn,
alako e xa gaaxu n ya ra,
e tan nun e bɔnsɔɛ xa lu hɛɛri kui abadan.
40 N fama nɛ saatɛ tongode e bɛ naxan mu kanama abadan.
N mu gbilenma e fɔxɔ ra.
N fe fanyi rabama nɛ e bɛ.
N nan n ma yaragaaxui luma nɛ e bɔɲɛ ma,
alako e naxa e makuya n na.
41 N sɛɛwama nɛ fe fanyi rabafe ra e bɛ.
N e rasabatima nɛ yi bɔxi kui
n bɔɲɛ nun n nii birin na.›»
42 Alatala xa masenyi nan ya:
«N yi fe fanyi birin nabama nɛ e bɛ,
alɔ n ɲaxankatɛ rabaxi e ra ki naxɛ.
Na sese mu kanama.
43 Mixi man fama nɛ xɛ sarade yi bɔxi ma,
wo a falama naxan na,
be bara findi gbaloe yire ra adama nun sube bɛ.
Birin bara lu Kalidikae sago.»
44 Kɔnɔ Alatala xa masenyi nan ya:
«Wo man fama nɛ xɛe sarade gbeti ra yi bɔxi ma.
Xɛ sara kɛɛdi man yailanma,
tɔnxuma dɔxɔ e ma seede ya xɔri
Bunyamin bɔnsɔɛ xa bɔxi ma,
Darisalamu rabilinyi, Yudaya xa taae kui,
geya taae kui, Sefela bɔxi kui, nun Negewi gbengberen yire.
N e xa mixi ragbilenma nɛ kelife konyiya kui.»